b'\n_START_ARTICLE_\nMoisio (Punkalaidun)\n_START_SECTION_\nMaantiede\n_START_PARAGRAPH_\nMoisionkyl\xc3\xa4n alue muodostaa it\xc3\xa4\xe2\x80\x93l\xc3\xa4nsi suunnassa pitk\xc3\xa4nomaisen kapean alueen, joka rajoittuu pohjoisessa Liitsolaan, koillisessa ja id\xc3\xa4ss\xc3\xa4 Halkivahaan sek\xc3\xa4 etel\xc3\xa4ss\xc3\xa4 ja l\xc3\xa4nness\xc3\xa4 Oriniemeen. Liitsolan vastainen kyl\xc3\xa4n pohjoisraja seurailee Punkalaitumenjoen uomaa, tosin yhdess\xc3\xa4 kohtaa Moisionkyl\xc3\xa4 ulottuu my\xc3\xb6s joen pohjoispuolelle. T\xc3\xa4m\xc3\xa4 on seurausta  moisiolaisten Liitsolan alueella 1700-luvulla suorittamasta niittyvaltauksesta. _NEWLINE_Moisionkyl\xc3\xa4n l\xc3\xa4nsiosa on p\xc3\xa4\xc3\xa4asiassa peltoaukeaa ja it\xc3\xa4osa puolestaan mets\xc3\xa4\xc3\xa4. Aivan kyl\xc3\xa4n l\xc3\xa4nsip\xc3\xa4\xc3\xa4ss\xc3\xa4 on Nen\xc3\xa4nmaa-niminen maankohouma. Moisionkyl\xc3\xa4n vanhimmat talot ja niin sanottu kyl\xc3\xa4keskus sijaitsee pienell\xc3\xa4 peltojen ymp\xc3\xa4r\xc3\xb6im\xc3\xa4ll\xc3\xa4 m\xc3\xa4ell\xc3\xa4 kyl\xc3\xa4n l\xc3\xa4nsiosassa.\n_START_SECTION_\nHistoria\n_START_PARAGRAPH_\nMoisio oli aluksi Orinimen kyl\xc3\xa4\xc3\xa4n kuulunut siirtokyl\xc3\xa4. Moisio on siis, kuten Oriniemikin, osa historiallista H\xc3\xa4meen maakuntaa. Moisionkyl\xc3\xa4\xc3\xa4n syntyi 1500-luvulla kaksi taloa, Moisio I ja Moisio II, jotka mainitaan ensi kerran vuonna 1507. Vuonna 1607 Moisio I liitettiin Moisio II ja niinp\xc3\xa4 kyl\xc3\xa4 oli t\xc3\xa4m\xc3\xa4n j\xc3\xa4lkeen yksitaloinen. Sitten vuonna 1753 Moision talo on jaettu kahdeksi taloksi, joiden nimiksi tulivat Moisio ja Tuulensuu. Vuonna 1761 on t\xc3\xa4st\xc3\xa4 jaosta piirretty my\xc3\xb6s kartta. Tuulensuun talo puolestaan jaettiin vuonna 1813, jolloin kyl\xc3\xa4\xc3\xa4n syntyi kolmas talo Jaakkola. Moision taloilla oli my\xc3\xb6s 1700-luvulla tehtyj\xc3\xa4 niittyvaltauksia Halkivahan kyl\xc3\xa4n alueella Halkivahanjoen ja sen sivujoen Isonsuonojan varsilla. Vaikka Moisiota pidettiin omana kyl\xc3\xa4n\xc3\xa4\xc3\xa4n jo 1500-luvulta l\xc3\xa4htien, on se virallisesti erotettu Oriniemest\xc3\xa4 vasta 1870. Isojako Moisiossa suoritettiin 1890-luvulla. _NEWLINE_Moision ja Liitsolan rajalla Punkalaitumenjoen Myllykoskessa on ollut myllyj\xc3\xa4 1500-luvulta l\xc3\xa4htien. Myllykosken mylly on ollut Moision ja Liitsolan kylien yhteinen. Myllyn toiminta loppui 1920-luvulla, jolloin Punkalaitumenjokea perattiin ja koski menetti merkityksens\xc3\xa4. _NEWLINE_Moisionkyl\xc3\xa4ss\xc3\xa4 ei ole ollut omaa koulua, vaan koulua on k\xc3\xa4yty l\xc3\xa4heisess\xc3\xa4 Oriniemen koulussa, joka nykyisin tunnetaan nimell\xc3\xa4 Pohjoisseudun koulu. Tosin Oriniemen koulu aloitti toimintansa vuonna 1890 Moision Jaakkolan talolta vuokratuissa tiloissa. Kyl\xc3\xa4n it\xc3\xa4osasta on k\xc3\xa4yty my\xc3\xb6s Halkivahan koulussa.'